Document ID: /roh_data/filtered/fineweb-2-filterrobots_roh.jsonl.gz/46669

Da Annatina Nay - Ir en vacanzas e pachetar la valischa ei ina sfida. Tgei sto cun e tgei sa star a casa? Essas vus experts da pachetar? Veis vus tipps e trics? Pachetar duei esser bein ponderau – denton buca memia cumplicau, la fin finala duess ins semplamein saver guder las vacanzas!
Jeu mon mintgaton sin viadi. Savens buca ditg e buca lunsch, mo ina dallas pli grondas sfidas per mei insumma ei da pachetar la valischa, ni vess jeu forsa tuttina duiu prender quella gada in saccados, ni ina tastga? Quei fuss forsa stau pli pratic. Ei gioga atgnamein negina rolla sch'jeu mon naven paucs dis ni pliras jamnas.
Prender cun mei vuless jeu naturalmein adina miu entir tener casa.
Il pli grond problem ei per mei numnadamein da pachetar tut quei ch'jeu drovel e decimar quei sin in pli pign spazi pusseivel. Savens prendel bia memia bia cun mei, per tuttas eventualitads, resti encunter la plievgia, differents calzers, minimum in lismer cauld, t-shirts en masse – ins gie sa mai tgeinin ch'ins ha gest gust da trer en! Cudischs, minimum treis, crema da sulegl e shampo, quei e tschei ... Jeu hai gia empruau ora differentas tecnicas da pachetar.
Grazia fitg a tut ils sponsurs da LATABLA:
Per exempel varianta in: stiarner ora sil letg tut quei ch'jeu vuless bugen prender cun mei, sortir las caussas, lu encurir ora da tut quei hardumbel quellas ch'jeu drovel per propi ed alla fin aunc inagada decimar per la mesadad – volià.
Exact ton va en mia valischa.
Mintgaton sedecidel jeu era per varianta dus, la varianta spontana. Jeu entscheivel a pachetar e mettel tut quei ch'jeu anflel e tratgel da duvrar directamein ella valischa. Aschia calel da pachetar cura che la valischa ei pleina, mo deplorablamein piardel cheu savens la survesta. Jeu pacheteschel meinsvart puspei ora tut e e midel sin varianta in. Jeu hai era gia empruau da far gliestas e nudar minuziusamein ordavon quei ch'jeu drovel, mo lu sepiardel savens en detagls e piardel il plascher vid pachetar.
Aschia ch'ei dat aunc la varianta quater. E quella ei la varianta radicala.
Jeu hai temps mes'ura da pachetar e fetschel la segira ch'jeu hai segir e franc cun mei mia buorsa, miu telefonin e mias cartas da banca, siarel la valischa miez pleina ed arvel ella pér cura ch'jeu sun arrivada el liug da vacanzas. Ed enstagl da pachetar ora la valischa mon jeu gest a far shopping. Barschuns da dents e crema da sulegl datti quasi dapertut.
Fotografia: pixabay.com (CC0)
Text: A. Nay, Turitg
Emprima publicaziun sin latabla.ch: 4 d'avust 2016
Suonda LATABLA!
-
«Oravontut plai lur humor a mi, quel ei fetg sco a Danmarc» Da Flavia Hobi – Anne-Louise Kleberg Joël – tuna buc suenter in num romontsch, ella Rumantschia sesenta ella denton dacasa. Oriundamein dad Odense en…
-
Da furmiclas e salips … e larmas Da Benedetto Vigne – Duas festas popularas, visitadas e reportadas. Igl eran massunas furmiclas che cumparivan da tuttas quatter varts da l’enorma arena da…
-
Celebrar muntognas e nostalgia Dad Annatina Nay – Tut ei empau auter al festival Buatsch. Atmosfera patschifica sin in bein puril, neginas fuolas, negin stress, ina tuor…
-
5 malchapientschas Dad Annetta Zini (DRG) – La lingua rumantscha è ritga – uschè ritga che nus pudessan atgnamain ans servir pli savens da sias…